བླ་མའི་རྣལ་འབྱོར་མཆོག་གསུམ་བྱིན་རླབས་ཞེས་བྱ་བ།
༄༅།  ། བླ་མའི་རྣལ་འབྱོར་མཆོག་གསུམ་བྱིན་རླབས་
ཞེས་བྱ་བ་བཞུགས་སོ།  །  ༄༅༅།  ། ན་མོ་གུ་རུ་བྷྱ།  བླ་མའི་རྣལ་འབྱོར་མཆོག་གསུམ་བྱིན་རླབས་ཞེས་བྱ་བ།  དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ།  ། སྐྱབས་འགྲོ་སེམས་བསྐྱེད་རྒྱས་བསྡུས་ཅི་རིགས་པ་སྔོན་དུ་བཏང་ནས་འདི་ལྟར་བསམ་ཞིང་བརྗོད་དེ།  ༈ཆོས་ཀུན་གདོད་ནས་སྟོང་པ་ཉིད་དུ་གྱུར།  ། མདུན་གྱི་ནམ་མཁར་ཡེ་ཤེས་མཁའ་དབྱིངས་ལ།  ། བླ་མ་མཆོག་གསུམ་འཕྲིན་ལས་( ༤༤ )ལས་གྲུབ་པའི།  ། རིན་ཆེན་སྣ་ཚོགས་དྲ་བས་གཡོགས་པ་ཡི།  ། སེང་ཁྲི་པད་ཟླ་ཉི་མའི་གདན་སྟེང་དུ།  ། རྩ་བའི་བླ་མ་བློ་བཟང་དཔལ་ལྡན་ཞབས།  ། སྙན་བརྒྱུད་མངའ་བདག་ཡོངས་འཛིན་པཎྜི་ཏ།  ། བསྐལ་བཟང་རྣམ་པར་རྒྱལ་བའི་རྒྱལ་མཚན་གསུམ།  ། ངོ་བོ་དབྱེར་མེད་དཔལ་དང་ལྡན་པའི་སྐུ།  ། དཀར་དམར་མདངས་ལྡན་ཞལ་གཅིག་ཕྱག་གཉིས་པ།  ། གཡས་པ་ཆོས་འཆད་གཡོན་པ་མཉམ་གཞག་སྟེང་།  ། བྱང་ཆུབ་ལམ་གྱི་རིམ་པའི་གླེགས་བམ་བསྣམས།  ། བྱང་ཆུབ་ནོར་བུའི་འཕྲེང་བ་ཕྱག་གཡོན་འཁྲིལ།  ། སྣམ་སྦྱར་བླ་གོས་མཐང་ཤམ་སྐུ་ལ་མནབས།  ། གསེར་གྱི་མདོག་ཅན་པཎ་ཞྭ་སྣེ་རིང་གསོལ།  ། མཁར་གསིལ་གཡས་དང་གླེགས་བམ་གཡོན་དུ་བརྩིགས།  ། འཛུམ་པའི་མདངས་ཀྱི་དགྱེས་ཉམས་དང་བཅས་ཏེ།  ། འོད་ཟེར་སྣ་ལྔའི་གུར་ཁྱིམ་འབར་བའི་དབུས།  ། མི་ཕྱེད་རྡོ་རྗེའི་སྐྱིལ་ཀྲུང་ཚུལ་གྱིས་བཞུགས།  ། ཐུགས་ཀའི་ཧཱུཾ་ལས་འོད་ཟེར་ཕྱོགས་བཅུར་འཕྲོས།  ། ཕྱོགས་བཅུའི་ཞིང་ནས་སྐྱབས་གནས་ཀུན་སྤྱན་དྲངས།  ། སྐུ་ལ་ཐིམ་ནས་དབྱེར་མེད་གཅིག་ཏུ་གྱུར།  ། སླར་ཡང་འོད་ཟེར་འཕྲོས་པའི་ལྕགས་ཀྱུ་ཡིས།  ། ཆོས་འབྲེལ་ནོད་པའི་བླ་མ་གང་ཡོད་རྣམས།  ། རང་རང་ཇི་བཞིན་རྣམ་པར་སྤྱན་དྲངས་ཏེ།  ། སྐུ་ལ་ཐིམ་ནས་དབྱེར་མེད་གཅིག་ཏུ་གྱུར།  ། རབ་འབྱམས་རྒྱལ་བ་མ་ལུས་འདུས་པའི་སྐུ།  ། ཆོས་ཕུང་བརྒྱད་ཁྲི་བཞི་སྟོང་འབྱུང་བའི་གསུང་།  ། ཤེས་བྱ་མ་ལུས་མངོན་སུམ་གཟིགས་པའི་ཐུགས།  ། དྲིན་ཅན་བླ་མའི་ཞབས་ལ་ཕྱག་འཚལ་ལོ།  ། རྩ་བརྒྱུད་བླ་མ་ཀུན་གྱི་བདག་ཉིད་ཅན།  ། ཡི་དམ་ལྷ་ཚོགས་ཀུན་གྱི་ངོ་བོ་ཉིད།  ། སྐྱབས་གནས་མཆོག་གསུམ་མ་ལུས་འབྱུང་བའི་གནས།  ། བཀའ་སྲུང་མཁའ་འགྲོའི་གཙོ་ལ་ཕྱག་འཚལ་ལོ།  ། བདག་ལུས་ཞིང་གི་རྡུལ་གྲངས་དང་མཉམ་པས།  ། གང་གི་ཡོན་ཏན་བསྟོད་པའི་དབྱངས་སྒྲོག་ཅིང་།  ། དད་ཅིང་འདུན་པའི་མོས་གུས་དྲག་པོ་ཡིས།  ། བླ་མའི་ཞབས་ཀྱི་པདྨོར་ཕྱག་འཚལ་ལོ།  ། འཇིག་རྟེན་ཁམས་ན་མཆོད་རྫས་ཅི་ཡོད་དང་།  ། དངོས་སུ་བཤམས་པའི་མཆོད་ཡོན་མེ་ཏོག་སྤོས།  ། ལུས་དང་ལོངས་སྤྱོད་དུས་གསུམ་དགེ་བའི་ཚོགས།  ། མཆོད་པའི་དངོས་པོ་ཐམས་ཅད་ཁྱེད་ལ་འབུལ།  ། ཐོག་མ་མེད་ནས་མ་རིག་མུན་པ་ཡིས།  ། བསྒྲིབས་ལས་བྱུང་བའི་ཉེས་ཚོགས་ཅི་མཆིས་དང་།  ། ཁྱད་པར་སྡོམ་གསུམ་བཅས་མཚམས་དང་འགལ་བའི།  ། ཉེས་པ་གང་མཆིས་བླ་མའི་སྤྱན་སྔར་བཤགས།  ། བླ་མའི་སྐུ་ལས་འོད་ཟེར་གྱི་ཚོགས་དཔག་ཏུ་མེད་པ་བྱུང་ནས་བདག་གི་ལུས་ལ་ཕོག་པས་སྡིག་སྒྲིབ་ཉེས་ལྟུང་ཐམས་ཅད་སངས་ཀྱིས་དག་པར་གྱུར།  བླ་མ་མཆོག་གི་རྣམ་དཀར་མཛད་པ་ལ།  ། དགའ་བའི་བསམ་པས་མཆོག་ཏུ་ཡིད་རངས་ཤིང་།  ། བདག་ཅག་གདུལ་བྱའི་སྐལ་བ་དང་འཚམས་པའི།  ། ལུང་རྟོགས་ཆོས་ཀྱི་འཁོར་ལོ་བསྐོར་དུ་གསོལ།  ། འགྲོ་ཀུན་བྱང་ཆུབ་མཆོག་ལ་མ་བཞག་བར།  ། གཟུགས་སྐུ་མྱ་ངན་མི་འདའ་བརྟན་པར་བཞུགས།  ། བདག་གིས་( ༤༥ )རྣམ་དཀར་དགེ་བ་ཅི་བསགས་པ།  ། མྱུར་དུ་རྫོགས་བྱང་ཐོབ་པའི་རྒྱུར་གྱུར་ཅིག། རབ་འབྱམས་གསེར་གྱི་ས་གཞི་ཡངས་པའི་སྟེང་།  ། གླིང་བཞི་གླིང་ཕྲན་ཉི་ཟླ་ལྷུན་པོ་དང་།  ། སྣོད་བཅུད་འབྱོར་པའི་ཁྱད་པར་གང་ཡོད་པ།  ། བློ་ཡི་བླངས་ཏེ་བླ་མའི་ཕྱག་ཏུ་འབུལ།  ། ཡོན་ཏན་བདུན་ལྡན་ནོར་འཛིན་ཡངས་པའི་གཞིར།  ། འཕགས་ནོར་བདུན་གྱི་རིན་ཆེན་ཚོགས་ཀྱིས་གཏམས།  ། བྱང་ཆུབ་ཡན་ལག་བདུན་གྱི་མེ་ཏོག་ཕྱུག། སྤོང་བ་བདུན་གྱི་ཁྲིམས་ལྡན་ཁྱོད་ལ་འདུད།  ། འགྲོ་བ་ཐམས་ཅད་སངས་རྒྱས་ཉིད་གྱུར་ཏེ།  ། ཞིང་གི་རྡུལ་སྙེད་ལྗགས་ཀྱི་དབང་པོ་བཀྲམ།  ། གང་གི་ཡོན་ཏན་བསྐལ་པར་རབ་བསྒྲགས་ཀྱང་།  ། འཛད་མེད་བླ་མ་མཆོག་ལ་གསོལ་བ་འདེབས།  ། བློ་བཟང་ཆོས་ཀྱི་དཔལ་དང་ལྡན་པའི་གར།  ། ཡེ་ཤེས་སྒྲུབ་པའི་རྒྱལ་མཚན་བཟང་པོའི་ཏོག། སྐལ་བཟང་གཙུག་ཏོར་རྣམ་པར་རྒྱལ་བས་བརྗིད།  ། སྐྱབས་གསུམ་ཀུན་འདུས་ཞབས་ལ་གསོལ་བ་འདེབས།  ། དམིགས་མེད་བརྩེ་བའི་གཏེར་ཆེན་སྤྱན་རས་གཟིགས།  ། དྲི་མེད་མཁྱེན་པའི་དབང་པོ་འཇམ་པའི་དབྱངས།  ། གངས་ཅན་མཁས་པའི་གཙུག་རྒྱན་ཙོང་ཁ་པ།  ། བློ་བཟང་གྲགས་པའི་ཞབས་ལ་གསོལ་བ་འདེབས།  ། བླ་མ་ཆོས་ཀྱི་སྐུ་ལ་གསོལ་བ་འདེབས།  ། བླ་མ་ལོངས་སྤྱོད་རྫོགས་ལ་གསོལ་བ་འདེབས།  ། བླ་མ་སྤྲུལ་པའི་སྐུ་ལ་གསོལ་བ་འདེབས།  ། བདག་གི་སྒོ་གསུམ་བྱིན་གྱིས་བརླབ་ཏུ་གསོལ།  ། མི་རྟག་འཆི་བ་དྲན་པར་བྱིན་གྱིས་རློབས།  ། ནམ་འཆི་ཆ་མེད་དྲན་པར་བྱིན་གྱིས་རློབས།  ། ངན་སོང་འཇིགས་པ་དྲན་པར་བྱིན་གྱིས་རློབས།  ། ཆོས་ལ་ཡིད་ཆེས་སྐྱེ་བར་བྱིན་གྱིས་རློབས།  ། འཁོར་བ་ཐམས་ཅད་སྡུག་བསྔལ་མེ་ཡི་འོབས།  ། ཉམ་ཐག་འགྲོ་རྣམས་དྲིན་ཅན་ཕ་མ་ཉིད།  ། ཆོས་རྣམས་ཐ་སྙད་བློ་ཡིས་བཏགས་པ་ཙམ།  ། ངེས་འབྱུང་བྱང་སེམས་ཟབ་མོ་དབུ་མའི་ལམ།  ། མྱུར་དུ་རྒྱུད་ལ་སྐྱེ་བར་བྱིན་གྱིས་རློབས།  ། མཚན་ལྡན་བླ་མའི་དྲུང་ནས་དབང་བཞི་ནོད།  ། དམ་ཚིག་སྡོམ་པ་སྲོག་དང་སྦྲགས་ནས་བསྲུང་།  ། བསྐྱེད་དང་རྫོགས་པའི་རིམ་པ་སྤྱོད་དང་བཅས།  ། ཚེ་འདིར་མངོན་དུ་འགྱུར་བར་བྱིན་གྱིས་རློབས།  ། བླ་མ་མཆོག་གི་བྱིན་རླབས་ཟབ་མོའི་མཐུས།  ། ཐེག་མཆོག་འཁོར་ལོ་བཞི་ལྡན་རྟེན་བརྒྱུད་དེ།  ། རྒྱལ་བས་བསྔགས་པའི་ལམ་དང་མི་འབྲལ་ཞིང་།  ། རྟག་ཏུ་བསྟན་འགྲོའི་དཔལ་དུ་བྱིན་གྱིས་རློབས།  ། ཞེས་གསོལ་བ་བཏབ་པས་བླ་མ་དགྱེས་བཞིན་འོད་དུ་ཞུ་ནས་རང་གི་ལུས་ངག་ཡིད་གསུམ་དང་དབྱེར་མེད་དུ་བྱིན་གྱིས་བརླབས་ཏེ་རང་ཡང་རྩ་བའི་བླ་མའི་སྐུར་གྱུར་པའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧཱུཾ་ཡིག་གི་མཐར་སྔགས་འཕྲེང་གིས་བསྐོར་བ་ལས་འོད་ཟེར་འཕྲོས།  རང་གི་ལུས་ཀྱི་ནང་ཐམས་ཅད་གང་།  སྡིག་སྒྲིབ་ཐམས་ཅད་སྦྱངས།  འོད་ཟེར་ཕྱིར་འཕྲོས་པ་ལས་རང་གི་ཕ་མ་གཉེན་ཉེ་དུ་ཟླ་གྲོགས་( ༤༦ )དགྲ་དང་གནོད་བྱེད།  དམྱལ་བ་ཡི་དྭགས་དུད་འགྲོ་མི་དང་མི་མ་ཡིན།  ལྷ་དང་ལྷ་མ་ཡིན་གྱི་འགྲོ་བ་ཐམས་ཅད་ལ་ཕོག་པས་དེ་ཐམས་ཅད་ཀྱི་སྡིག་སྒྲིབ་སྦྱངས།  བླ་མའི་གོ་འཕང་ལ་བཀོད་པར་གྱུར།  ཨ་ཨཱཿགུ་རུ་སུ་མ་ཏི་ཤྲཱི་མན་ཛྙཱ་ན་སིདྡྷི་ཧཱུཾ་ཧཱུཾ།  ཨ་ཨཱཿགུ་རུ་ཛྙཱ་ན་དྷྭ་ཛ་སིདྡྷི་ཧཱུཾ་ཧཱུཾ།  ཨ་ཨཱཿགུ་རུ་ཀལྤ་བྷ་དྲ་བི་ཛ་ཡེ་སིདྡྷི་ཧཱུཾ་ཧཱུཾ།  ཞེས་པའི་སྔགས་རྣམས་སོ་སོར་བཟླ་བའམ་སྦྲེལ་ནས་བཟླ་བ་ཅི་བྱེད་ཀྱང་རུང་མང་ཉུང་ཅི་རིགས་བཟླ།  དགེ་བ་འདི་ཡིས་མྱུར་དུ་བདག། བླ་མ་སངས་རྒྱས་འགྲུབ་གྱུར་ཅིག། འགྲོ་བ་གཅིག་ཀྱང་མ་ལུས་པ།  ། བླ་མའི་ས་ལ་འགོད་པར་ཤོག། འཆི་ཁར་གནད་གཅོད་དྲག་པོ་མི་འབྱུང་ཞིང་།  ། བར་དོར་དངངས་སྐྲག་དྲག་པོ་མི་འབྱུང་ལ།  ། སྐྱེ་བར་ཚོར་བ་དྲག་པོ་མི་འབྱུང་བར།  ། བླ་མ་མཆོག་དང་འབྲལ་བ་མེད་པར་ཤོག།
ཅེས་བླ་མའི་རྣལ་འབྱོར་མཆོག་གསུམ་བྱིན་རླབས་ཞེས་བྱ་བ་འདི་ནི་ལམ་བྲག་རི་ཁྲོད་པ་སྔགས་རམས་པ་ངག་དབང་ཐབས་མཁས་ནས་༧པཎ་ཆེན་གོང་མ་དང་ཡོངས་འཛིན་རིན་པོ་ཆེ་ངེད་རང་གསུམ་ལ་བརྟེན་པའི་བླ་མའི་རྣལ་འབྱོར་ཞིག་དགོས་གསུང་བ་ལ་བརྟེན་ནས་བདག་ལམ་བྲག་བླ་མས་དུས་བཟང་པོའི་ཉིན་གནས་བརྟན་མཆོད་ཁང་དུ་སྦྱར་བའི་ཡི་གེ་པ་ནི་དགེ་སློང་བློ་བཟང་སྨོན་ལམ་གྱིས་བགྱིས་པ་འདིས་དོན་ཐམས་ཅད་ལེགས་པར་གྲུབ་པར་གྱུར་ཅིག།  ། །